KLASA: 008-03/25-010/001

URBROJ: 3801-10-010-02-25-13

Zagreb, 7. svibnja 2025.

Priopćenje za novinare

**Srce u rad pustilo novu lokaciju CIX-a**

*(Zagreb, 7. svibnja 2025.)* Sveučilišni računski centar Sveučilišta u Zagrebu (Srce) pustio je u rad sjedište Croatian Internet Exchangea (CIX) u podatkovnom centru DC North u Varaždinu.

Croatian Internet eXchange (CIX) hrvatsko je središte za razmjenu internetskog prometa osnovano i udomljeno u Srcu 2000. godine, a tijekom godina mrežna infrastruktura distribuirana je na više lokacija. Tako je tijekom 2016. godine uspostavljena druga lokacija CIX-a, u Zagrebu, u podatkovnom centru Digital Realty ZAG1, a puštanje treće lokacije u Varaždinu rezultat je potpisivanja ugovora o udomljavanju između Srca i DC Northa u listopadu 2024. godine.

„*Dodatnom distribucijom mrežne infrastrukture CIX-a nastojimo postići veću otpornost i dostupnost CIX-a te pružamo članicama CIX-a još bolju kvalitetu usluge kao i pouzdanost i fleksibilnost“* istaknuo je ravnatelj Srca Ivan Marić.

CIX je otvoren za sve davatelje internetskih usluga u Republici Hrvatskoj, korištenjem CIX-a smanjuju se troškovi davateljima internetskih usluga i krajnjim korisnicima te se omogućava realizacija najkvalitetnije mrežne povezanosti najkraćim putem unutar Hrvatske. Od uspostave do danas kroz CIX je preneseno preko1 800 PB podataka, a samo tijekom 2024. godine preneseno je 322,7 PB podataka što je povećanje od 8 % u odnosu na prethodnu godinu. Trenutno CIX ima 38 aktivnih članica.

Nova lokacija CIX-a pruža članicama CIX-a jednake mogućnosti spajanja i jednaku kvalitetu usluge kao i na ostalim lokacijama CIX-a, pri čemu je redundantno povezana na druge dvije lokacije propusnošću od 100 Gbit/s, sa mogućnošću daljeg proširenja u slučaju da dođe povećanja potreba članica.

„*Podatkovni centar DC North u Varaždinu nositelj je Uptime Tier III Facility certifikata i strateški je smješten na sjevernim vratima Hrvatske u sjecištu međunarodnih optičkih okosnica. Nalazi se na drugoj trusnoj zoni od grada Zagreba i sa svojih 2000 m2 IT prostora koji se prostiru u šest DC soba te ukupne raspoložive snage od 4 MW, svojim korisnicima pruža najmodernije usluge podatkovnog centra strogo poštujući „Carrier-Neutral“ koncept*“, dodao je Darko Pintarić, direktor DC Northa.

Srce, inicijator uspostave i koordinator CIX-a od njegovog nastanka, kontinuirano osigurava tehničke uvjete za međusobno povezivanje i neprekidni rad. Tako je tijekom prošle godine obnovljena infrastruktura i osigurano je dovoljno kapaciteta za korisnike koji sa nx10 Gbit/s žele proširiti kapacitet svoje povezanosti na 100 Gbit/s, uz tehnološki iskorak prema Ethernet VPN (EVPN) koji je bio nužan za novu topologiju sa 3 lokacije . Nedavnim usklađivanjem CIX-a s preporukama [Mutually Agreed Norms for Routing Security (MANRS)](https://manrs.org/), Srce je napravilo još jedan doprinos prema sigurnijem internetu.

Od 2008. godine CIX je punopravni član udruženja europskih središta za razmjenu internetskog prometa (European Internet Exchange Association, Euro‑IX), čiji je cilj promoviranje kulture otvorene razmjene ideja i iskustava među članicama.

Sveučilišni računski centar, Srce
web: <https://www.srce.unizg.hr/pressroom>
e-mail: press@srce.hr